Papersnake/gushiwen huggingface dataset:
为两儿祝贺明府寿二首 其二
王应斗（明代）

钧天瑶鼓振芳辰，历历蓬壶座上宾。粹白近连江夏裔，孤清遥接镜湖春。

菁莪迭咏中都化，桃李欣逢上苑新。只愧九方垂策后，蹇驽犹自滞风尘。
蓬莱镇
骆宾王（唐代）

旅客春心断，边城夜望高。野楼疑海气，白鹭似江涛。

结绶疲三入，承冠泣二毛。将飞怜弱羽，欲济乏轻舠.

赖有阳春曲，穷愁且代劳。
豫章彭真人观 其一
彭汝砺（宋代）

药炉几日就丹砂，流出仙源万里赊。及物从来多隐德，功成知不在吞霞。
呈王侍郎昆仲二首
赵蕃（宋代）

先契今余几，交情不易论。
畴能逾薄俗，未肯弃衰门。
慨念我伯仲，仰怀公弟昆。
自知真瓦砾，那得并玙璠。
谁谓长江远，兹来匹马左。
匪因穷附达，政以曲能敦。
遗爱凄其久，高风凛若存。
青云看星聚，白发对鴒原。
题张公翊清溪图
张励（宋代）

九华郁兮江南山，清溪下兮贯山间。江北骛兮溪东旋，浊汤汤兮清漫漫。

山几转兮水几盘，近交臂兮远连环。决天末兮浮云端，齐之山兮秋之浦。

景晦明兮气吞吐，草木蓊兮媚林莽。绣屏张兮翠绡舞，深窈窕兮掩幽坞。

雨吟猿兮风啸虎，下凫雁兮泳鲂鱮。商之樯兮渔之罟，互出没兮更散聚。

樵有舍兮梵有宇，云岩阿兮棘樊圃。翚连甍兮岸之浒，弄潺湲兮棹容与。

中横绝兮梁为渡，隐孤城兮其西去。春之朝兮秋之夕，风既清兮月又白。

遐矫首兮俯陈迹，携佳人兮不可得。空远望兮中感百，思悠悠兮情恻恻。

怅兴亡兮怀今昔，独兹溪兮无终极。嗟夫人兮摆尘滓，遥徜徉兮玩山水。

移山川兮置窗几，手舒卷兮千万里。辀余车兮秣余马，往其从兮山之下。

枻吾舟兮泛清泻，乐鱼鸟兮放林野。愿未适兮胡为者，聊寓言兮公墨画。
和柯山先生读中兴碑
李洪（宋代）

曲江罢相迹如扫，满朝媕娿无谏草。
动地渔阳鼙鼓惊，旧将半死哥舒老。
蜀道乘骡万里来，不识平原济世才。
仓皇灵武送玉册，岂顾九庙蒙尘埃。
天开地辟扶皇纪，李郭功成安史死。
一日三朝有深意，臣结胸中老文字。
麻鞵诗老脱贼来，北征自足配磨崖。
我思潇湘不易到，谁持墨本心眼开。
鉴古评诗增感慨，无逸图亡山水在。
君不见阿忠少日历艰贫，汤饼曾持半臂卖。
中元日得雨
王十朋（宋代）

秋阳亢流火，时雨洗中元。既贺苗苏槁，还欣暑涤烦。

德知天地大，功任鬼神言。愿作老农圃，一犁耕故园。
蔡推官之父母与伯父母挽诗
魏了翁（宋代）

人生宇宙皆同气，况此根心贯一机。
安用有生衔父恤，只愁无德报春辉。
桂芳春老伤何及，树静风号原竟违。
更恨母慈临诀日，嗟嗟季役未成归。
老宫人
武衍（宋代）

侍辇观花上苑春，太皇宣索凤笙频。
如今犹记当时曲，对谱閒教小内人。
禅人并化主写真求赞
释正觉（宋代）

痴钝之师，枯槁之姿。
鼻寒垂涕，眼老生黐。
玉怀石而矩，珠养蚌而规。
长短华枝春次第，东西波棹月相随。
水调歌头（张文伯生日）
王之道（宋代）

琼树挂初日，珠箔卷清霜。夜来溪上微雨，佳节过重阳。共庆当年此际，曾见天麟协梦，华阀挂蓬桑。人作鲁侯祝，俾尔寿而臧。

保疲瘵，旌德善，致吉祥。会看报政，朝夕芝检趣徵黄。不藉灵丹九转，不用蟠桃三窃，源远自流长。愿借沧溟富，斟酌荐瑶觞。
次韵翁士秀见赠二首 其一
曾协（宋代）

川原积岁阻交情，佳客常思置驿迎。花县论心尊俎乐，竹宫识面岁时惊。

久知书作征南癖，更觉诗同东野清。却敛櫜鞬真退舍，君才屹立五言城。
石亭寄诗和答
顾璘（明代）

休官独向山中住，久厌疏狂学孟公。盘薄解衣时作画，跏趺临水亦谈空。

松萝野兴宜明月，海岳文光贯彩虹。愧我离君走尘土，高情徒寄梦魂中。
赋得篱上雀送宜春龙旂伯章赴长沙
郭钰（元代）

瞻彼上林，万木交错，尔独何为傍篱落。不如南溟鹏，又不似辽东鹤。

高飞无力天地远，短棘疏烟晚萧索。遗穗荡尽山田空，虞罗不收溪雨作。

未看春日百花晴，宁惜穷阴一枝恶。呜呼壮士当雄飞，八翼天风散寥廓。

紫鸾丹凤参翱翔，愧尔啁啾篱上雀。
寄陈邵老 其一
黄裳（宋代）

南来安不裂新题，万里悠悠十载睽。一别每怀君海角，两除应笑我朝齑。

是非莫讶时方转，荣辱须惊物未齐。故旧九仙山下客，想曾携手泛三溪。
寇相公生辰因有寄献
魏野（宋代）

宋朝元老更谁先，已咏功成二十年。
好去上天辞将相，归来平地作神仙。
坐看云岫资闲兴，卧听霓裳引醉眠。
多少年辰献诗者，应无真祷似狂篇。
贺生孙诗
王洋（宋代）

纷纷郁郁烟结扉，传道老何孙子归。褓中不作婴儿泣，芝兰共子生庭闱。

于公决狱德莫比，今日何公亦如此。掌中送此麒麟儿，不是如来须孔子。

长儿本自长沙得，骥子生孙定奇特。未论玉骨秋水神，闻说已传汤饼色。
春波渔市
陈铭（宋代）

濒溪有居廛，两岸舟竞檨。
风含水气腥，晓作渔人市。
鱼羹何处无，无钱买金鲤。
陈同年梦溪，甲戌春偕计北上，路过兴济，壁间有五言长律一章，墨沈犹新而不着姓氏。诗曰
马星翼（清代）

十载攻黄卷，千锤炼碧铜。诗书销气节，岁月老英雄。

偶着飞仙舄，常乘破浪风。锄奸头已断，论赏剑无功。

穑事催秧马，春游斗草虫。太平闲煞我，一笑绿云中。
五美吟·红拂
曹雪芹（清代）

长揖雄谈态自殊，美人巨眼识穷途。
尸居余气杨公幕，岂得羁縻女丈夫？
笺年老逢春八首·年老逢春春莫疑
邵雍（宋代）

笺云：物理窥开后，人情照破时。
且无形可见，只有意能知。
回岭观瀑
杨公远（宋代）

瘦筇支我上山头，拂石盘醒看瀑流。
莫讶喧豗何太急，要归江海济行舟。
长相思（高调）
周邦彦（宋代）

夜色澄明。天街如水，风力微冷帘旌。幽期再偶，坐久相看才喜，欲叹还惊。醉眼重醒。映雕阑修竹，共数流萤。细语轻盈。侭银台、挂蜡潜听。

自初识伊来，便惜妖娆艳质，美眄柔情。桃溪换世，鸾驭凌空，有愿须成。游丝荡絮，任轻狂、相逐牵萦。但连环不解，流水长东，难负深盟。
江子景孚书至云将以使命下沔鄂访予大江之滨因而寄此
王廷陈（明代）

久即林皋耽习静，每从京洛念离群。仙人黄鹤长相待，学士银鱼未可焚。

舟际岸桃晴映水，屐边岩桂昼栖云。呼儿预饬登临具，翘首星槎候使君。
悲秋
陆游（宋代）

萧萧衰鬓点新霜，人静房栊易断肠。
等是闭门愁里过，任教风雨坏重阳。
八翁吟十首 其四
张载（魏晋）

老原原上卜年翁，感天功业地天聪。流言未信成王悟，悟成全得起禾风。
列仙诗 其一
张尔岐（清代）

紫庭夜降玉晨君，面授灵威鸟迹文。指示分明方悟得，嵇康未是解书人。
夜坐呈外舅
王柏（宋代）

伤春心事正无聊，短发萧萧任意搔。
旋买茶芽清睡思，不须酒意助诗豪。
生涯狭处饭多味，世路险时才忌高。
我为独醒愁不奈，羡君万事赴陶陶。
灵隐寺行呈伏虎岩
方回（元代）

蓬莱水浅尘几扬，历劫不动此道场。
黄金何年佛氏土，白云自古仙人乡。
吾故不能知鸿荒，尝闻许由避陶唐。
南巡会稽忆夏后，西渡浙水传秦皇。
欲镌文字示万世，想曾摩挲崖藓苍。
君臣岂不亦一到，父老失记书传亡。
思莼人归乱聪勒，衣锦军起诉宏昌。
教士四万虏吴友，子弟八千从项梁。
锋攒镝飞沸如汤，冷泉之冷常冰霜。
风涛汹地保恬静，火云爇天饶清凉。
寺门奇石万鬼凿，霹雳穿洞龙腾骧。
偃如未射李广虎，突如乍叱初平羊。
漫山钜竹不知数，百围屹立松杉樟。
野猿攫果就人手，山客贸薪充日粮。
艳浮凡俗花卉绝，毒螫狞恶虫豸藏。
竺峰飞来夜著翅，桂子堕落秋飘香。
睹史陀宫足仿佛，摩罗耶山非渺茫。
色究竟界扫蜃气，给孤独园堪雁行。
游屐屡破壁疥落，优波度筹千万强。
老树一株卧磵上，向来未有如许长。
有能直上北高塔，一览弱水穷扶桑。
织女机边拂衫袖，老人星外来帆樯。
金碧殿阁钟鱼廊，饱饘燠衲丛蜂房。
毗卢遮那明正遍，散脂修摩森护防。
长明灯笼照十方，胸中亦复作是光。
纖蝇么蚋不到处，三千大千[
tt
其一]禅那床。
游戏伽陀只夜章，岂无一人骆宾王。
摩诃师子今僧王，一奋迅失千狐狼。
有怀昌甫
韩淲（宋代）

三家我故旧，一士我久要。新冬过溪涧，山寒风叶飘。

老眼为之开，聊以永今朝。浮华眩钟鼎，洒落忘箪瓢。

古谊不胜俗，岁寒松后凋。共话诗翁归，章泉如云霄。
酬周开祖示长调见索诗集
张先（宋代）

辩玉当看破石诗，泥沙有实即山辉。
都廛往往无真璞，误使人凭鼠腊归。
偈六十三首 其四十一
释道宁（宋代）

薄𠜱明月碎清风，浅种深耕莫大功。破二作三横竖算，四方八面用无穷。
寄信安判官张秘校
祖无择（宋代）

莲幕从军客，蓬仙典校人。
才章过鲍谢，交契敌雷陈。
婉婉谋画暇，翩翩书问频。
徒知感高义，犹阻奉清尘。
长相思·吴山青
林逋（宋代）

吴山青，越山青，两岸青山相送迎，谁知离别情？(相送 一作：相对；谁知离别情 一作：争忍有离情)
君泪盈，妾泪盈，罗带同心结未成，江边潮已平。(江边 一作：江头)
郊原 其二
华镇（宋代）

晓来骑马出郊原，却忆年时此按田。流景已过三十里，如何容易又经年。
玉照堂观梅二十首
张镃（宋代）

杯行才到莫留残，要向梅边露肺肝。
今日正晴还有雪，谓予不信试遥看。
述母训
方正瑗（清代）

藐孤幸有托，一线书种留。辛苦四十年，泪枯心未休。

从政居大夫，国恩亦已优。秦中十五城，一箸兼为筹。

万命倚生死，焉可私殖谋？大本贵先立，清风领诸侯。

廉泉可以饮，腹满他何求。喜儿赤子心，虑儿骨不遒。

引索驭奔马，一蹶缰难收。勿逐骁腾飞，信道从天游。

上以酬君恩，下以解亲忧。
病起杂言
陆游（宋代）

国不可以无菑眚，身不可以无疢疾。
无菑之国乱或更速，无疾之身死或无日。
昆夷玁狁无害於周之王，辟士富国无救于隋之亡。
壮夫一卧多不起，速死未必皆羸尪。
古来恶疾弃空谷，往往更得度世方。
我年九十理不长，况复三日病在床，天公念之亦已至，儆戒不使须臾忘。
起居饮食每自省，常若严师畏友在我傍。
跻民仁寿则非职，且为老惫鍼膏肓。
题黄小松吴宝鼎砖拓本
周震荣（清代）

宁饮建业水，不食武昌鱼。武昌材瓦以朽腐，太初宫畔昭明居。

昭明楼阁高千丈，不作卑宫神禹想。尔时陶尽公卿，此日遗文搜嵻崀。

黄金斑斓车耳失，小篆犹存一十一。遥知鼛鼓偏荒村，木梯浮江非所恤。

苍苔碧藓吹东风，烧砖比玉坚相同。紫盖黄旗俱寂寞，荒凉铜雀大河东。

铜雀之研几春秋，此砖幸未经雕锼。江南春归花草稠，共醉田间聊以支吾头。
怀紫阁隐者
杜荀鹤（唐代）

紫阁白云端，云中有地仙。未归蓬岛上，犹隐国门前。

洞口人无迹，花阴鹿自眠。焚香赋诗罢，星月冷遥天。
答滇士张愈光春日韵
陈洪谟（明代）

楚中春巳动，江馆夜还风。才埒凌云客，情兼失马翁。

化工聊戏剧，吾道此开通。会展天池翼，相看鬓未蓬。
震泽
韩淲（宋代）

春风吹震泽，欲雪未多晴。转柁何忙去，停篙且缓行。

柳摇田漠漠，草软岸平平。四十年前梦，心惊热眼生。
秋山
徐积（宋代）

气势不可犯，秋从何处通。新岚滴欲尽，旧翠洗将空。

徙履寒云里，倚楼残照中。快吟吟不畅，长啸入松风。
拟访故兵曹段文贵不遂寄此
王世贞（明代）

闻君易水畔，日夕理蒿莱。自枉踰垣避，虚惭访棹回。

十年追握手，一别滞衔杯。咄咄书能薄，乌乌听莫哀。

罢官吾党事，多难世人才。倘问黄金力，犹填郭隗台。
哭邢刍父六首 其六
苏泂（宋代）

太学三旬食，邢家万事空。初头才过我，半后已无公。

惚恍扶床语，仓皇就木终。从今颜巷冷，宁复孔尊同。
游洞霄
赵汝唫（宋代）

细雨吹凉客袂分，青灯梦短苦思君。
洞仙应快登临眼，尽向山边扫白云。
游峡山寺
杨衡（唐代）

结构天南畔，胜绝固难俦。幸蒙时所漏，遂得恣闲游。

路石荫松盖，槛藤维鹤舟。雨霁花木润，风和景气柔。

宝殿敞丹扉，灵幡垂绛旒。照曜芙蓉壶，金人居上头。

翔禽拂危刹，落日避层楼。端溪弥漫驶，曲涧潺湲流。

高居何重沓，登览自夷犹。烟霞无隐态，岩洞讵遗幽。

奔驷非久耀，驰波肯暂留。会从香火缘，灭迹此山丘。
忆黄州梅花五绝
苏轼（宋代）

邾城山下梅花树，腊月江风好在无？
争似姑山寻绰约，四时常见雪肌肤。
喜迁莺 赐大将军韩夷耶
完颜亮（金朝）

旌麾初举。正駃騠力健，嘶风江渚。射虎将军，落雕都尉，绣帽锦袍翘楚。

怒磔戟髯，争奋卷地，一声鼙鼓。笑谈顷，指长江齐楚，六师飞渡。

此去。无自堕，金印如斗，独在功名取。断锁机谋，垂鞭方略，人事本无今古。

试展卧龙韬韫，果见成功旦莫。问江左，想云霓望切，玄黄迎路。
对萱花有感
朱诚泳（明代）

谁向北堂培寸草，四月花开生意好。何事南风太不情，等闲断送成衰老。

人言咀嚼解忘忧，我对此花双泪流。乾坤有限恨何极，犬马私情难与酬。

我思柔顺萃吾亲，关雎风化行西秦。内治远同周太姒，敢云公子皆麒麟。

七龄愧我尚蚩蚩，机杼参丸劳母慈。一朝奄忽弃我去，鸾车杳杳焉能追。

只今已嗣亲藩爵，玉食衮衣非所乐。悲吟镇日对兹萱，忍见花开又花落。

花落明年又复开，鸾车一去何当回。沧溟可枯石可烂，抱泣北堂能已哉。

哀词难尽付长歌，泪笔淋漓写蓼莪。吁嗟有国不逮养，伤心其奈萱花何。
送郑邛叔珪之博罗尉四首
王迈（宋代）

初宦南游日，去年西啸时。
岂无风竹兴，剩有雪梅诗。
一尉聊且浼，诸公定见知。
勉旃行好事，远业此其基。
春郊即事
蔡戡（宋代）

一犁春雨欲平塍，预卜今年穑事成。
天意却愁人意懒，故令布谷苦催耕。
捕蝗
郑獬（宋代）

翁妪妇子相催行，官遣捕蝗赤日里。
蝗满田中不见田，穗头栉栉如排指。
凿坑篝火齐声驱，腹饱翅短飞不起。
囊提籯负输入官，换官仓粟能得几。
虽然捕得一斗蝗，又生百斗新蝗子。
只应食尽田中禾，饿杀农夫方始死。
题雁图四首 其三 宿
陈琏（明代）

几行疏影带斜晖，芦渚蘋汀正好栖。何事奴鸣惊梦觉，平沙风露夜凄凄。
乾道七年恭上太上皇帝太上皇后尊号十一首
佚名（隋代）

维册伊何，镂玉垂鸿。
维实伊何，范金饨龙。
翊以蛰御，间以笙镛。
谁敢不恭，天子寔从。
次张学录韵十首
陈造（宋代）

三吴士渊薮，向我肯论交。
尚友忌一乡，同人贵于郊。
仰韩堂连守所作谢艮斋为之记取退之阳山县之诗以名盖先作读书林后为此州
释宝昙（宋代）

在昔桃李县，而今松桂林。是诚五马贵，足此万卷心。

有人梦得鹿，旦日果可寻。斯文天地间，皎如月长临。

东海鳄噀怒，衡山云涨深。精诚不可触，岂知鹤在阴。

树影陈燕几，松声杂瑶琴。亦有牙鼓挝，不妨弦诵音。

俯仰道德意，祓除文字淫。故家事业在，无使霜毛侵。
玉楼春
莫将（宋代）

眼前欲尽情何限。风外南枝无一半。东君何事莫教开，及至如今都不管。
高楼三弄休吹趱。一片惊人肠欲断。杏花开後莫嫌衰，如豆青时君细看。
招景仁饮
韩维（宋代）

红薇花拆萱草丹，万铃嘉菊重台莲。
问公此时胡不饮，乐有至理须鑽研。
后夔已远师旷死，寂寞千载无其传。
公穷天数索圣作，坐使绿鬓成华颠。
屠龙绝艺岂世用，仪凤至业非公专。
洛阳有客金石坚，持议不屈难鑱镌。
园收独乐会真率，以劳校逸宁非偏。
古称两忘化于道，此理岂不旷且然。
折花持酒待公醉，乐至无声方得全。
写怀偶成二首 其一
周密（宋代）

少不如人奈老何，早衰多病鬓双皤。无亲可共耕绵上，有子堪同读善和。

妄想不生骑鹤梦，高情时有饭牛歌。钓游闲事无人见，长剪渔竿短结莎。
和晏助教赐茵褥诗
王绅（宋代）

文茵新赐制平宽，坐比皋比软更安。自是皇家崇圣教，故令洪泽及儒官。

阳回孔席春先暖，雪积程门书□□。莫叹广文官独冷，当思机杼女工难。
和马粹老四明杂诗聊记里俗耳十首
舒坦（宋代）

稻饭雪翻白，鱼羹金门黄。
鲒埼千蚌熟，花屿一村香。
海近春蒸湿，湖灵夜放光。
北窗休寄傲，大隐即吾乡。
宿棣华馆闻雁
雍裕之（唐代）

不堪旅宿棣花馆，况有离群鸿雁声。

一点秋灯残影下，不知寒梦几回惊。
颂古八首
释如净（宋代）

万物朝元不较他，拈来直截辨譊讹。
游春浪子风流甚，卖弄三文黑老婆。
仲宣楼
陈杰（宋代）

地大中原接，天低七泽浮。
山川元用武，离乱一登楼。
平远难为画，高寒易得秋。
无言双野鹜，相对抱清愁。
南园杂咏·涤研池
陈宓（宋代）

朝朝麝煤脱，霭霭云雾昏。
幽深不数尺，中有蛟龙蹲。
赐圆觉寺僧德信二首
宋孝宗（宋代）

坐久方知春昼长，静中心地自清凉。
人人圆觉何曾觉，但见尘劳尽日狂。
赠大牛上人
谢长文（明代）

历尽艰难结净缘，定非徒费草鞋钱。身随破衲冲寒雾，手杖枯藤溯晓烟。

自可众中持白拂，应知火里出青莲。马蹄去去踏天下，不负人天苦行禅。
别云台观同宿饶益寺与魏野联句
薛田（宋代）

自古人人足叹嗟，閒游得侣复堪夸。
可怜十宿无喧杂，不在僧家即道家。
西风
彭秋宇（宋代）

边笳悽惨动江城，朔雁南飞几阵横。云气昏昏秋万里，旄头烱烱夜三更。

向来海上凫毛出，何日关中马角生。天地无情豪杰尽，西风颠倒若为情。
白樱桃
于邺（唐代）

王母阶前种几株，水晶帘内看如无。

只应汉武金盘上，泻得珊珊白露珠。
梅花三首
司马光（宋代）

塞北为君戍，江南是妾家。
遥知关外雪，正似岭头花。
戏拟禽言六首
陈虔安（清代）

行不得也哥哥。豺狼当道荆棘多。世路艰难唤奈何。

何用巴渝多，何用巴渝歌。叼斗声声动碧波。此身纵跨千金骡。

怎奈前途雨滂沱。行不得也哥哥。
咏鹤
缪鉴（元代）

青山修竹矮篱笆，彷佛林泉隐者家。
酷爱绿窗风日美，鹤梳轻毳乱杨花。
达磨渡江赞
释绍昙（宋代）

圣谛义中犹不识，透清波路想应难。
九年鬼窟深藏拙，却被神光冷眼看。
挽邵武洪倅
刘克庄（宋代）

不识监州面，闻名似旧知。
空馀商榷恨，竟失合并时。
昔作大苏客，今观小谢诗。
西风丹旐过，一为士林悲。
杂兴五 其四
方一夔（宋代）

六月犹披紫绮裘，酸咸世味不相投。清泉绕屋声声冷，高竹依檐叶叶秋。

挥汗读书如有慕，撚髭安字更何求。向无二事消閒日，谁遣先生一段愁。
题韩驹秀才诗卷
苏辙（宋代）

唐朝文士例能诗，李杜高深得到希。
我读君诗笑无语，恍然重见储光羲。
食蟹
李彭（宋代）

溪友提携紫蟹肥，形模郭索就羁縻。抱黄斫雪老饕事，看碧成羁露醉时。

大嚼故知羞海镜，嗜甘易误食蟛蜞。欲将磊落轻周雅，委顿深怜蔡克儿。
保安寺
江景房（宋代）

扰扰尘埃白日忙，偶然来谒赞公房。行登峻岭跻攀倦，坐俯清公笑傲凉。

林静鸟声酬客语，风来花气逐人香。此时已觉凡尘断，分得高僧兴味长。
奇父先至湘阴书来戒由禄唐路而仆以它故由南
陈与义（宋代）

云接湘阴百里松，肃肃穆穆湖南风。
随时忧乐非人世，迎我笙箫起道中。
竹舆两面天明灭，秋令不到林西东。
未必禄唐能办此，题诗着画寄兴公。
追和李白秋浦歌十七首 其十六
郭祥正（宋代）

半空紫微亭，玩月动经宿。更待雨中来，林林看银竹。
畜犬
吕本中（宋代）

王人长年闲，柴户终日闭。虽云伴我懒，常有跋扈志。

端如在笼鹤，又若伏枥骥。举首望道路，久欲从此逝。

恨无陆探微，写此师子戏。如何尚摇尾，更作求食计。
南明山宝相寺十五题 其十三 锯解峰
释显忠（宋代）

苍山巍不倚，中裂势难图。始铸阴阳锯，谁开造化炉。

藤摇疑落屑，树折若分符。漏出飞泉影，长垂一带孤。
病浅吟
邵雍（宋代）

病浅之时人不疑，病深之后药难医。
劳谦所以有终吉，迷复何尝无大亏。
物我中间难着发。天下之际岂容丝。
能知古乐犹今乐，省了譊譊多少辞。
送怀安李使君屯田
刘敞（宋代）

汝颍多奇士，磊落布方册。先进存古风，若人复令德。

诗书秀英华，鹰鹘勇排击。曩者从军行，早闻平戎策。

纵横志未展，慷慨意更激。坐惊齿牙脱，忽使头发白。

颇与嵇阮同，闭关以藏迹。老骥甘道路，黄鹄羞斥泽。

复持一麾去，坚取万里役。旌旗暗长亭，已想蜀山碧。

鼓吹喧前除，稍知楚风易。专城自足贵，远览固多适。

胡为结离愁，恨此晚同得。
伤猿
杜牧（唐代）

独折南园一朵梅，重寻幽坎已生苔。

无端晚吹惊高树，似袅长枝欲下来。
傅国华从使辽东已事还朝拙诗送别 其一
程俱（宋代）

夫君胸次有天游，笑指沧溟寄一沤。正使叩舷歌小海，不妨安席咏洪流。

翩翩聊试千金学，刺刺应惭万里侯。归袖飘然望华阙，独留珠玉照遐幽。
拟古 其四
奕询（清代）

晴日众卉鲜，芬芳满庭院。秾艳夺天工，枝枝竞葱茜。

暇日偶游观，吟时每忘倦。看罢坐幽斋，惜芳心尚恋。

移根植盆盎，原期凭揽便。孰意几案间，风露难周遍。

灌注恃汲泉，憔悴可立见。殷勤费栽培，人意岂非善。

百卉恶咈情，读读《郭驼传》。
和吴守韵送木犀
虞俦（宋代）

珍重黄堂遗送来，淮南未数小山才。分从月里双株在，趁得风前一笑开。

秋著屏帏蟾弄影，春生酒面蚁浮杯。姮娥自与花为约，不爱人间羯鼓催。
春日怀淮阳六首 其一
张耒（宋代）

西城门外古壕清，太昊祠前春草生。早晚粗酬身计了，长为閒客此间行。
与慈邑诸公会宿茅甫生驻鹤楼得夜字
张宣（明代）

白水冒平田，积阴过初夏。
风雨招友生，琴樽相慰藉。
飞梯倚孤撑，连峰竞回迓。
晦冥岩壑变，空翠林木亚。
疏烟截山秃，微月露天罅。
僧钟隔远寺，渔火候归舍。
鹤影渚云迷，风声涧泉罢。
投迹山水邦，脱身纷俗驾。
久忘簪组累，不待休沐暇。
饮酣心为壮，时危气逾下。
佳会不再期，兹游偶来乍。
鸡鸣起营营，莫忘永清夜。
绮寮怨 其三 歌席
樊增祥（清代）

我已江南游倦，不堪听管弦。又画阁、软舞娇歌，兰陵酒、浅泛金船。

白头梨园子弟，初相见、记在天宝前。自翠华、迤逦西巡，霓裳曲、往往传世间。

红烛影摇翠钿。歌楼听雨，消磨几许华年。祇有何戡。

数朝士、到贞元。秦筝十三金雁，莫再唱、念家山。销魂黯然。

怜他柳梢月，花上烟。
和季站秋日即事
晁说之（宋代）

五世衣冠盛本朝，宁论妻织与儿樵。
愿予始就山居乐，未放诗书便泬寥。
采芑诗
陈舜俞（宋代）

采采原上芑，盈襜不知多。
惜共藜藿称，命与羹糁和。
值此行役藜，遗馀杂蓁莪。
京洛夸肥甘，掇撷繄谁何。
休官业已定，不待此首皤。
年年春物繁，期尔山之阿。
次韵题画卷四首其三四明狂客
苏辙（宋代）

失脚来游九陌尘，故溪何日定抽身。
便同贺老扁舟去，已笑西山郑子真。
挽汪养源舍人二首 其二
赵蕃（宋代）

公作庐陵掾，先君官赣州。书邮时问讯，江驿几淹留。

抚事今安在，临风涕莫收。谁为耆旧传，好寄竹林游。
橘花
董嗣杲（宋代）

对花怀母望云心，不见围棋隐者寻。
晚径风清香更醉，小亭月满艳能侵。
千林翠幄千英雪，一点琼苞一颗金。
莫问封侯惟问酒，泛杯摘蕊寄情深。
明发青泥冲雪剌船三首
杨万里（宋代）

碧玉波头绿锦絪，玉妃蹈舞袜生尘。
先生奇观谁分却，不分孤舟独钓人。
次韵王宣甫谢笔
许及之（宋代）

笔冢前头几泣鱼，笔耕无获匪才疏。寄将毛颖烦为传，恰值虞卿正著书。

千兔难酬终送似，两家托契更谁如。词章老去输豪放，琼玉从君要佩琚。
和友人韵
陈普（宋代）

儿童恨芳草，不识春长在。
箪瓢乐不断，焉知颜发改。
黄鹤雅人听，鶗鴂亦可罪。
混沌何曾死，拱璧莫轻碎。
野马恣流行，游丝无畦碍。
太极物物一，乐事频年再。
缅怀良友心，不言默相对。
愿为蛩駏交，共话蝼螘戴。
博山剖公入天湖见赠用韵送行
成鹫（清代）

芒鞋踏破岭头云，水石留题字字新。遂有文殊来过夏，始知无著是家人。

天花夜静侵衣满，山雨朝晴振锡频。别后孤峰翘首处，长空圆月俨师真。
闻东山先生奉都宪之命修理黄河
陈宪章（明代）

疏凿纷更日已多，乾坤无奈一黄河。
天生会有龙门手，人世空传《瓠子歌》。
下滩二绝句
张舜民（宋代）

下得寒滩水漫流，山平水远更清幽。
几何舟楫随风去，唯有渔人得自由。
八月十五日夜
裴夷直（唐代）

去年今夜在商州，还为清光上驿楼。

宛是依依旧颜色，自怜人换几般愁。
山行
杜东（宋代）

远岫依依落照，平林隐隐疏钟。独跨蹇驴归去，梅花一笑相逢。
皇后阁端午帖子
许应龙（宋代）

玉切菖蒲细，金包黍角香。
年年庆佳节，燕衎侍君王。
纪辽东二首·其二
王胄（隋代）

天威电迈举朝鲜，信次即信旋。
还笑魏家司马懿，迢迢用一年。
鸣銮诏跸发淆潼，合爵有畴庸。
何必丰沛多相识，比屋降尧封。
送周德元还昆山以文学举阻于例而归
倪谦（明代）

冥鸿风便偶高骞，路阻云程尺五天。故国迢遥足归梦，礼罗疏阔竟遗贤。

莫言张翰莼偏美，须信相如璧自全。寄语山灵勿相拒，草堂已赋卜居篇。
涧录招饮次日乃生朝
葛天民（宋代）

平生南磵古遗民，初度招呼我辈人。
每听谑谈须绝倒，极知老气政轮囷。
杯盘满坐添灯火，儿女成行劝主宾。
但愿吾侪似梅柳，年年相见一回新。
南归
顾况（唐代）

老病力难任，犹多镜雪侵。鲈鱼消宦况，鸥鸟识归心。

急雨江帆重，残更驿树深。乡关殊可望，渐渐入吴音。
临江仙
叶梦得（宋代）

闻道今年春信早，梅花不怕余寒。凭君先向近南看。香苞开遍未。莫待北枝残。

肠断陇头他日恨，江南几驿征鞍。一杯聊与尽余欢。风情何似我，老去未应阑。
赠人二首 其一
汪藻（宋代）

闻将衲子日寻幽，度水穿云处处游。遥想逃禅时一醉，人间春瓮与扶头。
减字木兰花（政和癸丑）
王灼（宋代）

飞霞半缕。收尽一天风和雨。可惜黄昏。残角疏钟要断魂。

双鱼传信。只道横塘消息近。心事悠悠。同向春风各自愁。
诉衷情·七夕
吴文英（宋代）

西风吹鹤到人间。凉月满缑山。银河万里秋浪，重载客槎还。
河汉女，巧云鬟。夜阑干。钗头新约，针眼娇颦，楼上秋寒。
元日寄韦氏妹
杜甫（唐代）

近闻韦氏妹，迎在汉钟离。郎伯殊方镇，京华旧国移。

春城回北斗，郢树发南枝。不见朝正使，啼痕满面垂。
闻叶蒙及第
贯休（唐代）

忆昨送君诗，平人不用疑。吾徒若不得，天道即应私。

尘土茫茫晓，麟龙草草骑。相思不可见，又是落花时。
送别（二首）
董少玉（明代）

相看疑是梦，别恨好谁知。
驿路花将发，离亭柳漫垂。
浅渚孤舟花，深山匹马迟。
凭阑无个事，日日数归期。¤
关河雪霁图为金陵王与道题
王冕（元代）

飞沙拶人风堕帻，老夫倦作关河客。
归来松下结草庐，卧对寒河雪山白。
悠悠如此四十年，世情脱略忘间关。
今晨见画忽有省，平地咫尺行山川。
鸟道连云出天险，玉树琼林光闪闪。
阴崖绝壑望欲迷，冰花历落风凄惨。
枯槎侧倒银河开，三巴春色随人来。
渔翁舟子相笑语，不觉已过洪涛堆。
溪回浦溆石齿齿，溪上人家成草市。
长林大谷猿鸟稀，小步蹇驴如冻蚁。
西望太白日色寒，青天削出蛾眉山。
人生适意随所寓，抵须历涉穷跻攀。
明朝揽镜成白首，春色又归江上柳。
何如高堂挂此图？浩歌且醉金陵酒。
和范景仁王景彝殿中杂题三十八首并次韵其三
梅尧臣（宋代）

花非龙香叶非柏，独窃二美夸芳蕤。
苦练不分颜色近，紫荆未甘开谢迟。
群公莫以得地贵，竟费佳句何足思。
天台石桥
左纬（宋代）

咄哉桥畔客，何不向前行。自是君心险，无从此地平。

银河千尺到，金剑一棱倾。故我诸缘断，唯闻流水声。
访诸葛练师不遇
高翥（宋代）

青铜留着布囊中，去谒人间小卧龙。
久欲共君谋一醉，有钱却又不相逢。
雨馀观涧
萧光绪（明代）

昨夜银河落千尺，搅翻江海声斗击。树杪狂泉百道飞，溅沬犹疑半天雪。

俄顷晴光雨脚收，轰雷闪电在奔流。喧鸣双涧听不给，吹送凉风六月秋。

瀑布匡庐移此处，山中白龙乘势去。激浪盘涡日月腾，长空欲撼形堪虑。

或从悬梁窔泻出，或从危石横冲立。怒涛噌吰夺万松，喷玉飞珠状奇绝。

初如黄河闸放溜，险道惊湍驶且吼。又如瞿塘峡倒流，崩崖霹雳驱沙走。

沙走湍惊动地来，怒倪渴骥五丁开。一山响震千山响，何止潺潺破绿苔。

我来穿屐踏波行，耳目炫耀心神清。万骑疾驰无停晷，两人对面不闻声。

田夫佥曰神功足，狼籍甘泉满陵谷。如沸如潮终有归，今古青山屹不摧。
南乡子 咏李通甫秋扇
胡祗遹（元代）

新样玉珑璁。遍赐轻凉满汉宫。记得班姬拈彩笔，恩隆。

写人新记字字工。

残暑又西风。动是经年箧笥封。只欠一枝霜后叶，殷红。

点破团团璧月空。
洛阳尘
贯休（唐代）

昔时昔时洛城人，今作茫茫洛城尘。我闻富有石季伦，

楼台五城干星辰。乐如天乐日夜闻，锦姝绣妾何纷纷。

真珠帘中，姑射神人。文金线玉，香成暮云。孙秀若不杀，

晋室应更贫。伊水削行路，冢石花磷磷。苍茫金谷园，

牛羊龁荆榛。飞鸟好羽毛，疑是绿珠身。
吴江
翟灏（清代）

垂虹亭畔月，暂照木兰船。秋老莼鲈国，霜寒橘柚天。

鹜飞烟路阔，人静水花鲜。缅想三高士，披吟《笠泽编》。
秋兴
汪莘（宋代）

七尺经霜翠竹竿，斩来石壁钓江湍。
丝头垂下骊龙口，掣得明珠似月寒。
次韵毛君山房遣兴
苏辙（宋代）

欲就阳崖暖，新开石磴斜。谁言太守宅，自是野人家。

燕坐收心鉴，冥观阅界沙。退公长寂寞，外物自喧哗。

缺径移松补，斜阳种竹遮。白云生后础，孤鹜伴残霞。

破闷时寻鹤，呼眠亦任鸦。喜闻糟出瓮，屡问菊开花。

古井元依斗，丹砂旧养芽。蚍蜉频上案，猿狖巧分楂。

客到扁舟远，年侵两鬓华。心摇挂风旆，眼暗隔轻纱。

强拨横肱睡，来从插版衙。隐居惭弃掷，胜地每咨嗟。

顽钝终何取，彫磨岂复加。焦先夙所尚，圜舍恰如蜗。
张楧仲实见惠江阴丘本
方回（元代）

绝喜他乡见似人，颇如画手善传神。
忽思今昔无穷事，十五回经癸丑春。
祖芳求僧
释师观（宋代）

要得联芳继祖类，直须发愤傚卢能。
三更月下传衣钵，惊动黄梅七百僧。
萧皋别业竹枝词十首
沈明臣（明代）

麦叶蛏肥客可餐，楝花鲚熟子盈盘。
家家芃磨声初发，四月江村有薄寒。
和吉父还谹父诗
王洋（宋代）

病折丹心一寸灰，犹怜花月照云罍。
碧腴既许投交分，黄菊从教却放开。
上客醉时芬婀娜，绮筵歌罢月迟徊。
白头贺监频三请，好客从前招不来。
陋巷
贯休（唐代）

坠叶如花欲满沟，破篱荒井一蝉幽。

亦知希骥无希者，作么令人强转头。
山居偶成（四首）
憨山大师（明代）

日夜烟霞护翠微，相将猿鹤待忘机。
青山莫道闲无主，自是闲人不肯归。
兴宗许借盆荷以诗索之
李纲（宋代）

隐圃清和夏景初，小盆荷芰已扶疏。借公瓦沼开花种，伴我松轩晏坐馀。

断取当如妙喜国，庄严且作化人居。秋风幻出芙蕖后，来去须观本一如。
羊崖关
莫友芝（清代）

温酣逐延东，忽作西南枉。回崖逼之会，削立插深泱。

太古无寸逼，万仞矗银榜。但容风云度，未许草木长。

通道者谁子，初意亦卤莽。降传踵压肩，登说磴拄颡。

夙闻兹斗绝，未至积惝恍。俯关难自由，放胆拌一往。

渡江茫何来，共指白璧朗。暮投北关宿，陟岭稍平敞。

夜潮舂客魂，梦醒犹惘惘。
和张菊存寄诗二首
卫宗武（宋代）

一纸飞云端，骊珠得所难。
句成春草梦，香带古梅寒。
愿见期倾盖，远游思整冠。
乘流问陶迳，剩借菊吟看。
愤惋诗三首（一作刘禹锡诗，题作怀妓）
刘损（唐代）

宝钗分股合无缘，鱼在深渊日在天。得意紫鸾休舞镜，

断踪青鸟罢衔笺。金杯倒覆难收水，玉轸倾欹懒续弦。

从此蘼芜山下过，只应将泪比黄泉。

鸾辞旧伴知何止，凤得新梧想称心。红粉尚存香幕幕，

白云将散信沈沈。已休磨琢投泥玉，懒更经营买笑金。

愿作山头似人石，丈夫衣上泪痕深。

旧尝游处遍寻看，睹物伤情死一般。买笑楼前花已谢，

画眉窗下月空残。云归巫峡音容断，路隔星河去住难。

莫道诗成无泪下，泪如泉滴亦须干。
菩萨蛮·唐昌观里东风软
史达祖（宋代）

唐昌观里东风软。齐王宫外芳名远。桂子典刑边。梅花伯仲间。笼茸锼暖雪。琐细雕晴月。谁驾七香车。绿云飞玉沙。
杭州杂诗和林石田
汪元量（宋代）

天也今如此，人乎可奈何。
台边西子去，宫里北人过。
玉树歌方息，金铜泪已多。
旌旗遮御路，舟楫满官河。
绍兴以后蜡祭四十二首
佚名（隋代）

煌煌后稷，实配于天。
司樯作稼，民以有年。
匪神之私，几以楞告。
酌彼泰奠，于德之报。
木平饲龙亭次韵方巨山
熊与龢（宋代）

耳见何如得眼闻，山根磅礴极初分。
浮沤起灭自潭影，大地晴阴空岭云。
何处老人来听讲，他年少府有移文。
由来清调须吾辈。幸不山王愧五君。
送白秀才西归
欧阳修（宋代）

白子来自西，投我文与书。
升阶揖让席，言气温且舒。
万辙走声利，独趋仁义涂。
仁义荒已久，斤锄费耕除。
吾常患力寡，欣子好古徒。
终当竭其力，剆治为通衢。
旗旄侍天子，安驾五辂车。
尽驱天子民，垂白歌其隅。
子其从我游，有志知何如。
八声甘州 题张子白边城插柳图
杨芳灿（清代）

拍金笳、别谱柳枝歌，搀入角声多。渺荒寒一片，夕阳影里，摇兀明驼。

记否藏乌亭榭，春水碧于罗。更层阴驻马，旧梦蹉跎。

惆怅风姿如许，恁孤根无分，移傍灵和。认塞烟沙雨，此地我曾过。

向离亭、送君西去，折长条、宛转奈愁何。人空老，汉南冂首，此树婆娑。
复次韵呈诸友
李处权（宋代）

梅树飘香酒满杯，时危风景亦佳哉。
横筇有客挑钱去，重担谁佳送米来。
云色可怜谈次改，年华不奈鬓边催。
萧郎及我亲书尺，珍赠霜纨费煎裁。
隐真洞
赵抃（宋代）

仙洞长年卧白云，灵丹成就养天真。汉庭轻为东宫出，应笑商山四老人。
莆守汪宗博挽诗 其二
林希逸（宋代）

襟义如公世所难，南来一念十年间。喜时文石为乌石，未到壶山住道山。

宿草故人酬愿毕，生刍有客吊丧还。清名虽在身何在，抆泪空嗟造物悭。
寄耿运干
韩淲（宋代）

霍庙湖深浙水边，雪村来往定翛然。薰风六月上塘路，得雨九翛东坝田。

酒政应缘因禄仕，诗家拔俗在吟篇。翩翩银笔经年别，岩壑风流想后先。
圣节日望拜黄牛祠前退读众碑感而有作
洪咨夔（宋代）

蜀在八极间，卦位西南坤。
万里泝天险，三峡为坤门。
巨灵擘太华，飞出黄河源。
余刃落巴山，巉绝雷斧痕。
众崖束长江，水石相吐吞。
轰豗九鳌战，汹涌万马奔。
高低建瓴峻，上下竹节繁。
操舟失毫厘，虀粉千丈浑。
滩名鼎无义，造物疑少恩。
黄牛压其漘，坐睨惊涛翻。
入门两石马，耳缺蹄噭存。
行人纷乞灵，熏燎迷旗旛。
摩挲几丰碑，飒沓篪应埙。
醉翁事已怪，无尽语不根。
黄能羽渊魄，苍牛离堆魂。
逞奇角异说，终莫探厥原。
或指峡名揭，或取山形蹲。
狼头与鹿有，胡不登脉膰。
五行土胜水，似识丁壬婚。
尔牛何来思，此义欠讨论。
黄裳正坤色，为牛亦坤元。
坤维闯其户，职之庙貌尊。
叱咤遁蛟蜃，麾诃走鼍鼋。
駃湍危就夷，怒石厉即温。
神以顺治险，抑以静制喧。
万命脱谽谺，神手司平反。
长年送迎神，性瘠漓酒酸。
归舡诧灵赐，意气殊轩轩。
心安画鹢稳，目送征鸿骞。
哦诗纪行役，霜风灵黄昏。
拜刘凝之画像
黄庭坚（宋代）

弃官清颍尾，买田落星湾。
身在菰蒲中，名满天地间。
谁能四十年，保此清静退。
往来涧谷中，神光射牛背。
句
庞籍（宋代）

巢凤阁边劳远梦，系龙桥下认前题。
偈二十二首
释洵（宋代）

昔人三箭定天山，自谓英雄盖世间。
何似雪峰一只箭，等闲穿过石门关。
新柳
崔橹（唐代）

无情柔态任春催，似不胜风倚古台。

多少去年今日恨，御沟颜色洞庭来。
夜别张五
李白（唐代）

吾多张公子，别酌酣高堂。听歌舞银烛，把酒轻罗裳。

横笛弄秋月，琵琶弹陌桑。龙泉解锦带，为尔倾千觞。
观军装十咏·纛
高启（明代）

发乱野牛惊，神专大将营。
师行当祃祭，坛卜戮番生。
郭无伤邝无畏见过
释函是（明代）

金粟如来是后身，澄潭孤月净无尘。看同镜里人何似，话到声销道易亲。

铁树开残寒腊燄，雪花藏得旧年春。水云上下深深意，鹤影松虬好结邻。
鹤田还江石
张蕴（宋代）

欲留云共住，云去楚天长。
此日吾犹惜，中年别易伤。
搜吟梅下影，赌弈橘中香。
谨勿移山诺，春风入帝乡。
次韵子椿五首 其二
李之仪（宋代）

昨夜中秋好月，今朝类试终场。遥想客窗对酒，未知野饭同堂。
雨夜读书
陆游（宋代）

一灯如萤雨潺潺，老夫读书蓬户间。
但与古人对生面，那恨镜里凋朱颜。
功名本来我辈事，人自蹭蹬天何悭？
君看病骥瘦露骨，不思仗下思天山。
镜中叹白发
吕温（唐代）

年过潘岳才三岁，还见星星两鬓中。

纵使他时能早达，定知不作黑头公。
和郑康道春日三首
李洪（宋代）

弱柳低垂户，小桃初著花。
春风无管束，贫巷亦矜夸。
老觉桑榆迫，悲伤堂棣华。
劳生皆有役，常苦思无涯。
林义夫母挽词
林亦之（宋代）

孟母何曾憾，生前锦轴横。
东征凤毛好，西府玉昆荣。
贝叶忘言处，金床写水声。
十年堂上客，一曲自悲鸣。
承赵江都阳溪子寄示登金山见怀之作聊成短歌奉答
王樵（明代）

海门兮长风，中流兮孤屿。怀美人兮何方，览大江之东去。
卜算子·天生百种愁
徐俯（宋代）

天生百种愁，挂在斜阳树。绿叶阴阴占得春，草满莺啼处。
不见生尘步。空忆如簧语。柳外重重叠叠山，遮不断、愁来路。
荠
曾几（宋代）

盘餐到野荠，曳杖閒挑根。
幽人此味熟，俗子谁知津。
微物经品题，便作席上珍。
欧阳文忠索碑遣居二帖赞
岳珂（宋代）

公于率更，每秒吾家。
是书之传，似耶非耶。
书出于心，既劲且方。
世多公书，行或未藏。
易方而圆，飘飘若仙。
楷以其人，行以其天。
堂堂斯文，维轲与雄。
我观二书，如或见公。
观物
林希逸（宋代）

天旋底背东西日，月正河平昼夜潮。空里华生空里灭，静中声夜静中消。

移舟远浦疑山走，汲水清溪觉岸摇。人世自迷颠倒见，达观何事不逍遥。
感遇二十五首
张耒（宋代）

衅隙不在大，巫臣图夏姬。
百端终困楚，吴子会黄池。
怨有大于此，居高易逢危。
何言戒困兽，无易箦中尸。
端午内中帖子词 其七 夫人阁
王圭（唐代）

火云时节促金刀，旋捲珠帘剪绛绡。天上莫将尘世比，房栊都未觉炎歊。
题瘦牛岭
黄公度（宋代）

自笑年来为食谋，扶携百指过南州。
时平四野皆青草，此地何曾解瘦牛。
南山行为梅林司马赋四首 其二
茅坤（明代）

我心空自摧，太息今与古。上山多饥鸢，下山多猛虎。

道路寂无人，日暮楚三户。停车一以悲，深林有巢父。
旅况
叶茵（宋代）

未惯秋情绪，客中方觉难。
酒悭疏旧识，衣薄怯新寒。
雨过浮云湿，风来病叶乾。
倚楼搔短鬓，一雁掠阑干。
谢新恩
李煜（五代）

樱花落尽春将困，秋千架下归时。漏暗斜月迟迟，花在枝。

彻晓纱窗下，待来君不知。
将客徐州同人钱别别后寄谢
金衍宗（清代）

劝尽离觞赋北征，难将潭水抵深情。平生汗漫常千里，此日凄凉是独行。

啼鴂声中芳草歇，落梅风里片帆轻。故人傥有书相慰，休袭文家贺水名。
山中呈聂心远诸客
文天祥（宋代）

谁入山来问野舟，一篙花外渡深流。
小颦风树蹁跹鹤，浅约湍沙浩荡鸥。
湖上有时思洛社，人间何处不滁州。
徘徊才是黄昏候，短笛先催月上楼。
题立朝叔亭子 其三
佘翔（明代）

白眼猖狂避世心，蓬池谁解阮公吟。仲容亦是逃名者，浊酒相看竹下斟。
再留几复
黄庭坚（宋代）

客兴敝鹑衣，囊金罄褭蹄。
羸骖多断辔，垢发不胜篦。
道德千年事，穷通一理齐。
晚田犹溉种，稺子且归妻。
径欲眠漳浦，几成访剡溪。
鄙心须澡雪，莲藕在淤泥。
梅花集句 其一二五
李龏（金朝）

万木逢霜一劫灰，动摇诗兴又逢梅。野桥漏泄春光处，不用君王羯鼓催。
雪中梅竹图
家铉翁（宋代）

梅兄乃我义理朋，竹友从我林壑游。
青青不受尘土涴，皓皓肯与红紫侔。
别来天涯今几载，老大相逢俱白头。
玉龙排空展鳞鬣，天姥振佩锵琳璆。
古心姱节自为伴，严气正性谁能俦。
儿童莫作飞絮看，道眼无以空花求。
花飞絮舞两值遇，殆天之合非人谋。
娇禽谩夸颜色好，弱羽难禁寒风遒。
寄尔南枝尺寸地，莫与鹜群为辈流。
何人画工巧位置，使我坐对消閒愁。
却风吹灰万象改，平生故交还在不。
绨袍犹思见范叔，雪堂剩欲逢元修。
故山自有归隐处，琅玕成林雪成坞。
会当见汝面目真，西湖西畔踏雪寻故人。
和黄山秋吟
卫宗武（宋代）

何草青青不渐黄，班姬悲扇语凄凉。
佳人笑别乘鸾女，相见毋嫌日尚长。
腊日龙沙会绝句
权德舆（唐代）

帘外寒江千里色，林中樽酒七人期。

宁知腊日龙沙会，却胜重阳落帽时。
太子太保致仕李公挽辞二首
苏颂（宋代）

子厚论先友，文章忆稚年。
一时陪俊杰，四纪奉周旋。
兰玉高门盛，松筠晚岁坚。
风流今已矣，感旧独潸然。
山居二十咏 其三 芝榭
洪适（宋代）

筑榭芝山麓，仍年再产芝。欲求茹芝法，已与赤松期。
罢官后稍谢宾客十绝 其五
李之仪（宋代）

贪着崎岖信可羞，误将鬼录作天游。东山自是力不足，细论前途有底忧。
绝句送巨山二首
刘子翚（宋代）

江边胡虏年年盛，借箸应须为扫除。
闻道汉皇方仄席，不因词赋召相如。
浣溪沙 秀英自美寄玉照在长木园中
吴灏（清代）

竹影秋光谢了荷。晚凉天静自婆娑。西边斜照夕阳和。

水阔山遥人去远，音书鱼雁也曾过。长木园里菊花多。
燕都杂题三首 其一
何失（元代）

画屏谁画一风帆，阻隔千山与万岩。不护楼头些子雨，使人春尽怯春衫。
浮邱八景 其七 朱明馆
谢元光（明代）

境入罗浮仙子都，朱明聊尔认前途。问津若遇浮邱伯，遥指红云碧海隅。
大驾时巡千官导送至大口
张翥（元代）

万乘巡行远，三灵佑护多。旌旄随大纛，鼓铎杂鸣驼。

丽日浮黄伞，微风送玉珂。臣心如草色，不断到滦河。
走笔送僧义冲
楼钥（宋代）

一气行太虚，流形纷不齐。
要之本无物，洞然无足疑。
梵志有至言，还我未生时。
烧了似不曾，亦有毛僧词。
冲师名家子，少年习裘箕。
谈吐霏木屑，落笔皆珠玑。
自称十年来，不复念作诗。
空门坐枯禅，绮语知昨非。
闻之意已消，谈笑到日西。
习气终未尽，旧编还自携。
秀句堪供佛，古作力可追。
爱玩不去手，未免成一痴。
又欲上西湖，驻锡来语离。
我生堕宿业，笔砚置藩篱。
拔擢困胃肾，未老神已疲。
几欲焚故藁，要使心清夷。
君诗既不作，何不等弃之。
万事都放下，一意探玄机。
语罢复自笑，无使高人知。
作诗固无用，参禅亦胡为。
劝人反自蹈，此纸何必挥。
不如两俱忘，他时赤体归。
宿钟阳僧寺
李石（宋代）

远客来投宿，高人已闭门。
白沙分远水，红树带烟村。
僻径逢僧觅，登山见佛尊。
清风惜秋稼，积雨扫云屯。
夏雨
薛能（唐代）

何处发天涯，风雷一道赊。去声随地急，残势傍楼斜。

透树垂红叶，沾尘带落花。潇湘无限思，闲看下蒹葭。
送赵推官持檄之兴国
许及之（宋代）

赵君派自天源来，细考衡茅无此才。文章决科特馀事，幕府官此何壮哉。

论事不愁开口屡，直道驰驱羞诡遇。尺伸如可寸枉施，宁脱青衫故园去。

宗庙之宝森玙璠，诸公争欲出我门。极知胸中有定力，未肯叱驭随王尊。

楚狂凉凉莫宜世，一笑相逢有初契。尊酒论文情益亲，但不同姓实兄弟。

文昌堂前汝水东，万顷烟雨时濛濛。向来簇坐觅新句，多少行人图画中。

君今胡为事行李，著身翻在图画里。捧檄王事不可迟，何况堂中老亲喜。

喜君问道康庐旁，过家上冢还不妨。再拜松楸有心事，孟母卜邻今更良。

了却痴儿纷案牍，回首庐山真面目。唤起三年梦中意，想见诗成清可掬。
句 其二
释景淳（宋代）

渔翁睡重春潭阔，白鸟不飞舟自横。
登压云亭赠赵都统
王十朋（宋代）

早将忠义立殊勋，鄂渚登临气压云。异日云台观画像，要须压尽汉将军。
与颜濬冥会诗
陈宫妃嫔（唐代）

秋草荒台响夜蛩，白杨凋尽减悲风。

彩笺曾擘欺江总，绮阁尘消玉树空。

宝阁排云称望仙，五云高艳拥朝天。

清溪犹有当时月，应照琼花绽绮筵。

素魄初圆恨翠娥，繁华浓艳竟如何。

南朝唯有长江水，依旧门前作逝波。

箫管清吟怨丽华，秋江寒月绮窗斜。

惭非后主题笺客，得见临春阁上花。
除夜防杨此斋
王柏（宋代）

除夕家家整世氛，老来天赐一閒身。
正当风雪翻空急，面拂冰花访故人。
送严大夫赴桂州
白居易（唐代）

地压坤方重，官兼宪府雄。桂林无瘴气，柏署有清风。

山水衙门外，旌旗艛艓中。大夫应绝席，诗酒与谁同。
晏斋余自名也故常以榜自随乃以名厅事之东偏
赵蕃（宋代）

此地何因著此君，藉之除扫簿书纷。
山中为尔曾成隐，回首悠悠空暮云。
贺李观察伯东参豫章中书行省事四章 其二
张萱（明代）

苍梧云气正飞扬，宛宛双旌指豫章。悬肘玉辞麟篆旧，装腰金豫荔枝黄。

曾闻尺檄收炎海，更拥名藩控大江。从此斗间增气色，君家原是古下将。
秋日同熊宪使韩宪使张助甫潘参何国珍水部吴约卿侍御寻三游洞分韵四首 其二
刘一儒（明代）

层峦回合俨枋栊，楼阙双开杳霭中。华表鹤归留瞑色，虚堂人语落秋空。

山腰玉髓含云白，石窍丹砂映日红。入夜振衣攀绝巘，箫声疑在月华东。
江城子 其一 新酒初熟
李纲（宋代）

老饕嗜酒若鸱夷。拣珠玑。自蒸炊。篘尽云腴，浮蚁在瑶卮。

有客炊过同一醉，无客至，独中之。

曲生风味有谁知。豁心脾。展愁眉。玉颊红潮，还似少年时。

醉倒不知天地大，浑忘却，是和非。
千秋岁（癸亥重九舟次吴江）
王之道（宋代）

斜风横雨。咫尺高城路。红蓼岸，苍葭浦。滞留春色晚，栖泊邮亭暮。信杳杳，鹊声近有无凭据。

肠断家何处。又见重阳度。多少恨，从谁诉。黄鸡斟白酒，自促供搜句。归去好，人生莫被浮名误。
次韵汪以南閒居漫吟十首
方回（元代）

采芑采于田，采芹采于水。
岂弟君子心，作人岂异此。
神农昔尝药，志在起人死。
百圣一乐育，亦如尝药然。
医国得一士，亿万性命悬。
诡诞王母桃，幻虚太华莲。
孰为返魂草，足扶天地颠。
嗟嗟燕昭王，海上求神仙。
不务长尔国，徒欲长尔年。
郭伋
徐钧（宋代）

安边治郡蔼仁风，竹马欢呼迎送中。
恺悌真为民父母，怀恩何处不儿童。
毛园萃芳亭与沈中白丘月渚同赋 其二
杨慎（明代）

哨声红雀语黄莺，知我名园赏杂英。远客应添今夕梦，海棠红湿锦官城。
次韵鉴中八咏
于石（宋代）

视心如莲花，净明涵十虚。
出泥本无垢，露体皆真如。
大千入一息，宴坐忘百须。
陶公虽饮酒，时能到林庐。
楼
潘牥（宋代）

突兀楼居倚碧空，松江西畔太湖中。
天垂十二阑干角，月满三千世界中。
晓过叶家桥二首
杨万里（宋代）

圩峻愁今路，山行羡昨朝。
闭窗深坐轿，合眼过危桥。
岸近何由到，魂惊半欲销。
寄言薛丞相，最稳是轻舠。
台城路·题杨诚之晓风残月图
邹韬（清代）

世间尽作春婆梦，乱吹俗尘如障。险处回头，忙中转手，放下乾坤苍莽。

清溪无恙。且料理吟筒，别寻幽赏。此境无人，四围凉碧露禅嫦。

浮波浸空滉漾。正天风破曙，斜月犹朗。擪笛寻鸥，移家伴鹭，尽许孤情结想。

寒云欲荡。剩耿耿银河，流星三两。远听琼闺，捣衣砧杵响。
西江月·一日清欢何往
吕岩（唐代）

一日清欢何往，十年旧事重拈。细风斜日到江南。春满平湖潋滟。黄简手题龙篆，绿舆前控鸾骖。玉清真軿署仙衔。列职灵台书监。
题西林壁
苏轼（宋代）

横看成岭侧成峰，远近高低各不同。
不识庐山真面目，只缘身在此山中。
古风送郑路钤
姜特立（宋代）

故人访我双溪边，袖中明月五筰连。
一笑倾倒秋风前，复忆鹭序同联翩。
君今半老我皤然，功名富贵空中烟。
南柯蚁穴醯鸡天，鹤长凫短谁亏全。
我今日月箭脱弦，夜行不止真可怜。
不如归钓清冷渊，日高未起醉即眠。
心和气定养寿年，世间万事姑随缘。
交情傥或未弃捐，不妨时寄相思篇。
谢衡州花光寺仲仁长老寄作镜湖曹娥墨景枕屏
邹浩（宋代）

道人秀骨生何许，若耶溪边清气聚。

不从章甫事功名，游历诸气参佛祖。祝融峰下忽抬头，觑破虚空笑而舞。

折脚木床二十年，门外草深无寸土。偶然消息落人间，挽出花光照今古。

我舟邂逅泊山前，雾捲云开见眉宇。更知我自浙东来，曾拥旌旗尘督府。

千岩万壑绕樽罍，梦断卧龙谁是主。为将池墨洒鲛绡，故国封疆归择取。

曹娥江接贺家湖，环以峰峦暝烟雨。森森乔木动樵风，庙貌峥嵘閟神禹。

碑留遗刻蔡邕题，注目端为杨主簿。子猷兴尽季真亡，彷佛棹声回远浦。

乾端坤倪渺莫穷，咫尺并包入庭户。坐令乡思满潇湘，恨不归飞插双羽。

苍梧洞庭南北中，气象纵横随步武。祗缘流放阻君亲，入眼虽奇若无睹。

道人气便巧施为，乃以家山慰心腑。旧愆犹冀获湔除，恩锡馀年返农圃。

青鞋布袜谢尘埃，肯使高踪惭杜甫。
政府生日十首
曹勋（宋代）

汛扫门前积有年，从来顶踵尽陶甄。
应怜岁岁称觞客，又倚崇墉献十篇。
移合浦郭功甫见寄
苏轼（宋代）

君恩浩荡似阳春，合浦何如在海滨。
莫趁明珠弄明月，夜深无数采珠人。
东菑
朱继芳（宋代）

东菑足时雨，离离半青黄。
田家不待获，小摘炊新香。
夜读韩子苍文二首 其二
李石（宋代）

二河忠义雪山重，元祐何由见古风。一月群星虽晚出，斯人尚可殿诸公。
立之临别连以佳篇见贶依韵和酬
强至（宋代）

建溪夫子惠新诗，雅道深惭未得知。
曲享鶢鶋真过矣，吟成款得复何之。
日斜留煮山家茗，烟重愁燃客舍萁。
我系一官君四海，可怜出处不同时。
毒果
释居简（宋代）

恶木枝头起祸胎，丛林又见泼天灾。就窠打劫为深孽，更把馀殃累后来。
示梁同庵居士
释函是（明代）

天地万物本同根，银波雪浪月无痕。顶门放出摩醯眼，一颗明珠落玉盘。
初春
王绩（唐代）

春来日渐长，醉客喜年光。
稍觉池亭好，偏宜酒瓮香。
吴氏太淑人挽词
张纲（宋代）

生儿要路早飞腾，玉瑱金花宠屡膺。天寿康宁逾九帙，佛心明了契三乘。

葭莩永叹音容阻，闾里空存孝义称。追想潘舆从游处，青青烟草正愁凝。
春闺杂咏·自迷
华岳（宋代）

苍生千里望云霓，何事英雄去路迷。
见说九重新有梦，济川人在此岩西。
西江月·物物般般认认
马钰（金朝）

物物般般认认。常常战战兢兢。心心念念恐沉沉。得得来来心心。日日清清净净。时时湛湛澄澄。惺惺洒洒这灵灵。灿灿辉辉永永。
有别二首
陆龟蒙（唐代）

且将丝wf系兰舟，醉下烟汀减去愁。

江上有楼君莫上，落花随浪正东流。

池上已看莺舌默，云间应即雁翰开。

唯愁别后当风立，万树将秋入恨来。
卖痴呆词
范成大（宋代）

除夕更阑人不睡，厌禳钝滞迎新岁；
小儿呼叫走长街，云有痴呆召人买。
二物于人谁独无？就中吴侬仍有余；
巷南巷北卖不得，相逢大笑相揶揄。
栎翁块坐重帘下，独要买添令问价。
儿云翁买不须钱，奉赊痴呆千百年。
送方养心游茅山，寄贞居外史
郑元祐（元代）

天上仙真骑虎还，山中宰相著书闲。神明秘典抽金匮，早晚恩书下玉关。

风磴入云芒屩冷，松花满地术畦悭。愿随君去携薪水，犹得栖迟涧壑间。
菩萨蛮
王庭（宋代）

贬所，见人物风景之美，夜久方归，恍然莫知为何所。酒醒，作此词以记之

武陵西上沅陵渡。扁舟忘了来时路。花外有人烟。相逢疑是仙。

清尊留夜语。醉倒知何处。归去客心惊。金鸡嘲哳鸣。
念奴娇
吴琚（宋代）

我来浮玉，似凭陵沧海，蹑金鳌背。又若骑鲸游汗漫，飞入八荒之外。钟鼓传声，楼台倒影，不类人间世。徘徊吟眺，恨无陶谢酬对。

今古潮落潮生，问英雄多少，与江俱逝。直欲乘风归阆苑，疑是三生习气。未辨鱼蓑，先盟鸥鹭，奈卜邻无地。从今清夜，梦魂应绕空翠。
九日登高
严维（唐代）

诗家九日怜芳菊，迟客高斋瞰浙江。汉浦浪花摇素壁，

西陵树色入秋窗。木奴向熟悬金实，桑落新开泻玉缸。

四子醉时争讲德，笑论黄霸屈为邦。
秋日登燕子矶
李棠（清代）

东南奇迹真无数，燕子飞来江水头。云影天光俱入画，芦花枫叶不胜秋。

空添过客登临兴，谁限长江日夜流。六代兴衰悲建业，烟波依旧使人愁。
秋夜饮贡二山同年醉后漫歌书赠
孙传庭（明代）

江南有客狂且清，我一对之爽气生。见人先乞宽礼数，索笔每能赋秋声。

有时举杯横白眼，有时起舞狎青萍。嗟尔长我三十岁，爱我慷慨相结契。

醉来执手共唏嘘，意气淋漓轻身世。自言天地总浮沤，醒持一杯醉即休。

堪笑竖儒何尔尔，一日长怀千岁忧。
梅圣俞寄银杏
欧阳修（宋代）

鹅毛赠千里，所重以其人。鸭脚虽百个，得之诚可珍。

问予得之谁，诗老远且贫。霜野摘林实，京师寄时新。

封包虽甚微，采掇皆躬亲。物贱以人贵，人贤弃而沦。

开缄重嗟惜，诗以报慇勤。
六月晦日定力院同原父赋送伯镇景纯枢言三学
梅尧臣（宋代）

清秋三黄鹄，举翼东来飞。
鸣声既相呼，烟水亦相依。
蓬池不暂止，太液未言归。
酌酒望沧海，飘颻思菊衣。
牵牛花
释永颐（宋代）

老梅枝上挂牵牛，引得青花上树头。秋圃日斜风露冷，倒垂长蔓拂鸣鸠。
早朝诗（十四首）
杨子器（明代）

天街云骑拥青騧，明月参差印帽纱。
簇仗旌旗相掩映，报班钟鼓未停挝。
晨光隐约通三殿，和气氤氲满万家。
朝下迥无人语杂，早莺啼出内园花。
应天长 至日
高濂（明代）

风生觱发，气转葭灰，正喜一阳初集。占云纪瑞更卜，丰和是黄赤。

时闭关，方杜客。爱将衰背烘残日。春意着、梅花十分，巳开六七。

一线较初长，香添宿火，暖气薰幽室。正竹坞茶炉待雪，偶喜片云头上黑。

看朝来，迷路陌。洒冰花、重重密密。倚寒空，诗裁柳絮，酒分珠滴。
伤淮帅
薛季宣（宋代）

淮浦天龙战，居巢塞马归。阵伤军背水，机失寇踰淝。

越石知何在，虞君恨曷依。都缘生过涉，谁为斩何徽。
水友辞 红鹤
王质（宋代）

红鹤，红鹤，东江飞度西江泊。萧萧晚烟和夜霜，寒鱼沉波不可啄。

转松梢，转松梢，孤声不停危梦摇。呜呼此友兮宜相求，付与江天能复留。
次韵伍南山贺碧玉楼新成 其一
陈献章（明代）

脚底江山不浪开，小楼占此是天裁。光流南极窗前枕，春满东溟掌里杯。

碧玉久亡今复见，白云朝出暮还来。梅花又报罗浮信，月上江门载影回。
九月
孙琮（清代）

九月天时好，微霜入夜清。布衾先得冷，草屋不宜城。

月助寒溪色，泉添落叶声。道人无世味，终日掩柴荆。
天道虽远行
释文珦（宋代）

天道虽远，人心匪殊。
内直不欺，与天为徒。
对越无愧，陟降恒俱。
与史陈言，曾非矫诬。
桑林之祷，金縢之书。
至诚感通，如鼓应桴。
神人以和，大信以孚。
不勉不思，自止于符。
天有常道，人无异涂。
志斯一矣，天其远诸。
大道既漓，人心日渝。
背天从欲，覆族亡躯。
作善降祥，为恶速辜。
圣言孔彰，是训是谟。
一念之差，各里而迂。
惟当自修，以反厥初。
宿峻极中院
李廌（宋代）

晨游开母祠，暮抵紫虚谷。
千峰挂夕阳，犹指中寺宿。
山空无人声，暝色满草木。
乱石碍饥马，荒榛走惊鹿。
深林怪禽号，绝壑山鬼哭。
照涂藉流萤，呻吟愧僮仆。
乙夜扣禅扉，孤灯耿幽绿。
犹疑梦寐中，对榻眠空屋。
临江仙 其二
陈曾寿（清代）

七十二栏红不断，绕廊荷气深深。斜阳无限付沉吟。

塔尖双卓笔，堤影一张琴。

镜里秋妆看更好，低鬟密簇瑶簪。晚来天色坐中沉。

四围飞冷翠，都落玉盘心。
立秋日书事五首 其四
周伯琦（元代）

凉亭千里内，相望列东西。秋狝声容备，时巡典礼稽。

鸨凫随矢落，豭鹿应弦迷。乾豆归时荐，康庄颂耄倪。
酬信仲见和二首 其一
胡寅（宋代）

数篇新雨意，真见古人情。当拜王灵及，非关祀事明。

雷声空自碾，云气不相并。试为驱潜物，安能役鬼兵。

晓来闻鹊唶，座上扫蝇营。地脉沾濡遍，天心赋与平。

远惭白水政，坐想有莘耕。各竞千峰秀，谁平两港争。

稻花重扑扑，莲脸更盈盈。但欲禾麻穟，无令栋宇倾。

教心蘧叟化，官况伯夷清。霁电金蛇掣，晴霞绮凤横。

仙人归缥缈，诗客思纡萦。句屑馀霏妙，人涵晚吹轻。

故园三径绿，新水半篙生。遂有乘槎兴，秋风白玉京。
梅花十咏 其五 全开
张至龙（宋代）

昨夜东风多，花神莫之禦。玉立对幽人，十分尽情吐。
题请息斋六言十首 其十
范成大（宋代）

园丁以时白事，山客终日相陪。竹比平安报到，花依次第折来。
水仙
高文虎（宋代）

朝朝暮暮泣阳台，愁绝冰魂水一杯。
巫峡云深迷昨梦，潇湘雪重写余哀。
菊如相得无先意，梅亦倾心敢后开。
恼彻会心黄太史，他花从此不须栽。
昆山王大尹汝平入拜客部员外郎
王世贞（明代）

琴声不断宓生堂，再见除书出未央。圣主久宽宗正法，词人多拜客曹郎。

江波尽叠尊前泪，山月将充橐里装。若语赐金增秩事，中兴循吏有辉光。
夜游宫
陈允平（宋代）

窄索楼儿傍水。渐秋到、渔村橘里。薄幸江南倦游子。恣轻狂，蛮高阳，歌酒市。

独自帘儿底。香罗带、翠闲金坠。为恼情怀怕拈起。对西风，揾啼红，印窗纸。
和刘后村梅花百咏
方蒙仲（宋代）

玉英瑶圃美人家，宝璐琼芳兴绝佳。
此是梅花真实相，谁云骚不品梅花。
即事
张九成（宋代）

梅天喜蒸润，江国饱雨泽。
况我谪逐人，穷巷宜閴寂。
今夕复何夕，门有此佳客。
贫家亦效勤，草草具一食。
高兴良未尽，奈此短景迫。
微言若发蒙，喜获此三益。
人生务明德，余景不足惜。
区区名利人，长年竟何得。
使我市朝心，一扫便无迹，
怀君如古人，每事三叹息。
登瀛桥为曹公会赋
张孝祥（宋代）

从此上瀛洲，虹蜺晚未收。济川谁作楫，浮海不乘桴。

弱水三万里，五城十二楼。读书群玉府，风袂揖丹丘。
贺新郎（题王守西湖书院）
刘镇（宋代）

云淡天垂野。望晴郊、疏烟半卷，断虹低跨。老树连阴藏远景，十断湖光照夜。看不尽、真山图画。春满轩窗无着处，更银蟾、冷浸鸳鸯瓦。人共境，转幽雅。

文章太守归来也。似当年、和靖风流，小孤山下。问讯佩兰餐菊友，曾约梅兄入社。待付与、竹臞陶写。尘外间寻行乐地，任傍人、歌舞喧台榭。诗世界，有王谢。
春归
詹初（宋代）

生意无端绿满枝，闭门高卧日迟迟。
一编周易年年把，门外春归总不知。
途中西望
雍陶（唐代）

行行何处散离愁，长路无因暂上楼。

唯到高原即西望，马知人意亦回头。
送密上人归江西
吕本中（宋代）

轻舟君先行，羸马我已往。湖山已在望，南岳行可仰。

不忧盗贼繁，渐喜草木长。密也负奇气，少已离尘网。

饱参诸方禅，所至被称赏。独留末后句，未肯休吾党。

经寻卓锥地，更足以自养。囊空脚颇健，体俭心甚广。

喜谈江西胜，妙处犹指掌。未见频寄书，悠然发遐想。
拟自君之出矣二首 其一
王禹声（明代）

自君之出矣，无复理容华。思君如车毂，辗转到天涯。
九日顾迂客雷阮徒招集吴山登高用昌黎人日城南登高韵
毛正学（清代）

昨夜横山堂，柔翰频自弄。诸君各健举，独如蝇被冻。

诗本吾家学，才尽迄无用。今朝吴山道，篮舆托后从。

俄停陶岘舟，金尊呼客共。目瞩远近峰，一一迎而送。

渔艇棹歌回，钓车卷断葑。落日浴平湖，水势兼天纵。

急管杂繁弦，终宵亦倥偬。传语谢山灵，兹游不辞重。
金陵杂兴二百首
苏泂（宋代）

青骨标灵尔许奇，翩翩白马去何之。
庙门贴在烟云上，此是江东第一祠。
晓行
陈宗礼（宋代）

披衣起遐征，微茫认前路。
哀鸿天际云，残月水边树。
此君室
方蒙仲（宋代）

横厨先玉盘，膻荤鄙哉俗。
竹谓高将军，汝手污吾足。
车遥遥
李先芳（明代）

膏车何草草，遥遥万里道。
远道莫致思，倚轮望见之。
只轮不可行，去客难为情。
驾车策马轮已远，肠中车轮载君返。
送中兄典邵州
韩翃（唐代）

官骑连西向楚云，朱轩出饯昼纷纷。百城兼领安南国，

双笔遥挥王左君。一路诸侯争馆谷，洪池高会荆台曲。

玉颜送酒铜鞮歌，金管留人石头宿。北雁初回江燕飞，

南湖春暖著春衣。湘君祠对空山掩，渔父焚香日暮归。

百事无留到官后，重门寂寂垂高柳。零陵过赠石香溪，

洞口人来饮醇酒。登楼暮结邵阳情，万里苍波烟霭生。

他日新诗应见报，还如宣远在安城。
送张仲举归晋阳举进士 其二
陈樵（元代）

世业今谁继，瑶编自讨论。长材归下吏，吾子好斯文。

千里风期合，三才月旦尊。眼中今落落，俗下正纷纷。
秋日仙游观赠道士
王勃（唐代）

石图分帝宇，银牒洞灵宫。
回丹萦岫室，复翠上岩栊。
雾浓金灶静，云暗玉坛空。
野花常捧露，山叶自吟风。
林泉明月在，诗酒故人同。
待余逢石髓，从尔命飞鸿。
和徐从道韵二首
刘子翚（宋代）

高轩遥肯顾，扫室惯逢迎。
酒喜频中圣，官惭四至卿。
忧时论曲突，感物咏长檠。
古道难开口，微君孰与明。
钦慈皇后挽词二首
陈师道（宋代）

二祧从孝祀，五典载虞嫔。
显号追先志，阴功见後人。
承颜亲不待，罔极痛如新。
未有如椽笔，光容可得陈。
戏李氏
张浩（宋代）

华胥佳梦惟闻说，解佩江皋浪得声。一夕东轩多少事，韩郎虚负窃香名。
见贵者初迎盛姬聊为之咏诗
王僧孺（南北朝）

久想专房丽，未见倾城者。千金访繁华，一朝遇容冶。

空本蓟门外，来戏丛台下。长卿幸未匹，文君复新寡。